b"\n_START_ARTICLE_\nGibraltar\n_START_SECTION_\nZgodovina\n_START_PARAGRAPH_\nV antiki je bil Gibraltar eden od t. i. Heraklejevih stebrov; po takratnem pojmovanju sveta se je tam kon\xc4\x8dala Zemlja._NEWLINE_Leta 711 so Gibraltar osvojili muslimanski Arabci in Berberi. Ime Gibraltar izvira iz D\xc5\xbeebel al-Tarik - Tarikova gora. Poimenovan je po Tariku ibn Sijadu, maverskemu vojskovodji, ki je spoznal strate\xc5\xa1ki pomen Gibraltarja in ukazal, da se tam postavi trdnjava. Muslimani so imeli Gibraltar v lasti do rekonkviste (1462). Od leta 1309 do 1333 je bil prvi\xc4\x8d v kastilski lasti._NEWLINE_4. avgusta 1704 so Gibraltar osvojili Britanci med \xc5\xa1pansko nasledstveno vojno. Pri tem napadu so presenetili \xc5\xa0pance, ker niso napadli ob jutranji zori (kot je bilo obi\xc4\x8dajno), ampak popoldan med siesto. Leta 1730 je bil z mirovnim sporazumom v Utrechtu formalno priznan Britaniji in je od leta 1730 kronska kolonija._NEWLINE_V koloniji \xc5\xbeivi 28.800 prebivalcev. \xc5\xbde dolgo prihaja do napetosti med Zdru\xc5\xbeenim kraljestvom in \xc5\xa0panijo, ki \xc5\xbeeli pridobiti Gibraltar v svojo dr\xc5\xbeavo. Meja med Gibraltarjem in \xc5\xa0panijo je bila od 1969 do 1985 zaprta,_NEWLINE_Pri referendumu 7. novembra]] 2002 (udele\xc5\xbeba je bila 90-odstotna) je 99\xc2\xa0% udele\xc5\xbeencev glasovalo za ohranitev statusa in le 187 volivcev je bilo za deljeno suverenost._NEWLINE_Gibraltarska o\xc5\xbeina, ki povezuje Atlantik in Sredozemsko morje ima velik strate\xc5\xa1ki pomen za oboro\xc5\xbeene sile, zato ima Zdru\xc5\xbeeno kraljestvo v Gibraltarju opori\xc5\xa1\xc4\x8de vojne mornarice.\n_START_SECTION_\nDemografija\n_START_PARAGRAPH_\nPo zadnjem popisu v juliju 2008 je \xc5\xa1tevilo prebivalcev Gibraltarja 28.002._NEWLINE_Gibraltarci so me\xc5\xa1anica narodov, ki so se priselili v zadnjih tristotih letih. So potomci ekonomskih migrantov, ki so pri\xc5\xa1li v Gibraltar potem, ko se je ve\xc4\x8dina \xc5\xa0pancev leta 1704 odselila. Ostala jih je le pe\xc5\xa1\xc4\x8dica, pribli\xc5\xbeno 200 ljudi, predvsem Kataloncev, ki so s pri\xc5\xa1leki flote princa George-a tvorili takratno prebivalstvo. Do leta 1753 je bila ve\xc4\x8dina prebivalcev \xc5\xbee Genove\xc5\xbeanov, Malte\xc5\xbeanov in Portugalcev. Ostale etni\xc4\x8dne skupine so sestavljali \xc5\xa1e Minorci (ki so izgnani, ko je bila Minorka vrnjena \xc5\xa0paniji leta 1783), Sardinci, Sicilijani in ostali Italijani, Francozi, Nemci in Britanci. Migracija iz \xc5\xa0panije in \xc4\x8dezmejne poroke so bile stalnica do Francove blokade \xc5\xa1panskih meja z Gibraltarjem. Franco je s tem odrezal mnoge Gibraltarce od svojih sorodnikov v \xc5\xa0paniji. \xc5\xa0panska socialisti\xc4\x8dna vlada je 10 let po Francovi smrti ponovno odprla meje.\n_START_SECTION_\nPokrajina in narava\n_START_PARAGRAPH_\nZ vzhodne strani \xc5\xbee od dale\xc4\x8d opazimo strmo pe\xc4\x8dino (Upper Rock) nad zalivom Algeciras. Povsod navzo\xc4\x8de opice, votlina s kapniki St. Michael's Cave in v skale izkopani obrambni polo\xc5\xbeaji iz dobe obleganja 1779\xe2\x80\x931783 (Siege Tunnels) so glavne turisti\xc4\x8dne zanimivosti._NEWLINE_Mesto Gibraltar le\xc5\xbei na ozkem pasu na vzhodni strani, kjer je skala manj strma. Na ju\xc5\xbenem rtu (Europa Point) stoji svetilnik, zgrajen leta 1841.\n_START_SECTION_\n\xc5\xbdivali\n_START_PARAGRAPH_\nGibraltar je edini kraj v Evropi, kjer \xc5\xbeivijo opice na prostosti. To so berberske opice ali magoti (znanstveno ime Macaca sylvanus). Zaradi opic imenujejo Gibraltarsko skalo tudi Opi\xc4\x8dja skala._NEWLINE_Izvor teh opic ni popolnoma jasen. Verjetno so jih pripeljali ljudje iz Maroka. V preteklosti so berberske opice \xc5\xbeivele tudi v ju\xc5\xbeni in srednji Evropi, in bi bile gibraltarske opice lahko njihovi potomci._NEWLINE_Legenda pripoveduje, da se bo britanska oblast v Gibraltarju kon\xc4\x8dala, ko bo zadnja opica zapustila skalo. Legenda naj bi imela osnovo v zgodbi iz \xc4\x8dasa obleganja v letih 1779\xe2\x80\x931783. Opice naj bi opozorile Angle\xc5\xbee pred no\xc4\x8dnim napadom \xc5\xa0pancev in Francozov._NEWLINE_Britanski predsednik vlade Winston Churchill je naro\xc4\x8dil uvoz berberskih opic iz Maroka, da bi izbolj\xc5\xa1ali gensko zasnovo v ozki skupnosti \xc5\xbeive\xc4\x8dih in bolehnih opic.\n_START_SECTION_\nOdnos do Zdru\xc5\xbeenega kraljestva\n_START_PARAGRAPH_\nGibraltar je kronska kolonija Zdru\xc5\xbeenega kraljestva. Ima lastno vlado, ki ima pristojnosti samouprave, razen podro\xc4\x8dij obrambe, zunanje politike in notranje varnosti, ki so v pristojnosti Zdru\xc5\xbeenega kraljestva. Vodja dr\xc5\xbeave je angle\xc5\xa1ka kraljica, ki jo zastopa guverner. Guverner je tudi poveljnik oboro\xc5\xbeenih sil in policije.\n_START_SECTION_\nPoliti\xc4\x8dni sistem\n_START_PARAGRAPH_\nPrebivalci volijo 15 \xc4\x8dlanski parlament (House of Assembly), ki ga sestavljajo le poslanci dveh najmo\xc4\x8dnej\xc5\xa1ih strank. Zmagovalna stranka dobi osem poslanskih mest, stranka, ki je druga po rezultatu pa sedem. Tako ni nikdar potrebna koalicija. Guverner imenuje vodjo zmagovalne stranke za ministrskega predsednika. V vladi sta \xc5\xa1e finan\xc4\x8dni in pravosodni minister._NEWLINE_Vodilne stranke so za samoupravo Gibraltarja in so proti kakr\xc5\xa1nim koli sporazumom s \xc5\xa0panijo.\n_START_SECTION_\nPromet\n_START_PARAGRAPH_\nGibraltar je prometno povezan z Veliko Britanijo prek mednarodnega letali\xc5\xa1\xc4\x8da Gibraltar. Letalske dru\xc5\xbebe Gibraltar povezujejo z letali\xc5\xa1\xc4\x8di v Londonu, Manchestru, Bristolu in Birminghamu. Letalski promet se odvija tudi z Marokom, do letali\xc5\xa1\xc4\x8d v Casablanci in Tangerju. S \xc5\xa0panijo je povezan prek cestne povezave."